ตลาดเด้งปิดเหนือ 1,000 จุด
ตลาดหุ้นไทย(12 พ.ย.)รูดหนักตามทิศทางตลาดหุ้นโลก ผสมโรงตื่นมาตรการคุมสินเชื่ออสังหาริมทรัพย์ กดหุ้นระหว่างวันร่วง 30 จุด ลงลึกต่ำสุดของวันหลุด 1,000 จุด ก่อนจะมีแรงซื้อกลับเข้ามา กระตุกดัชนีเด้งเล็กน้อยยืนปิดเหนือ 1,000 จุด ได้สำเร็จ
12 พ.ย. 2553

ตลาดหุ้นไทย(12 พ.ย.)รูดหนักตามทิศทางตลาดหุ้นโลก ผสมโรงตื่นมาตรการคุมสินเชื่ออสังหาริมทรัพย์ กดหุ้นระหว่างวันร่วง 30 จุด ลงลึกต่ำสุดของวันหลุด 1,000 จุด ก่อนจะมีแรงซื้อกลับเข้ามา กระตุกดัชนีเด้งเล็กน้อยยืนปิดเหนือ 1,000 จุด ได้สำเร็จ 
นักลงทุนตื่นมาตรการคุมสินเชื่ออสังหาริมทรัพย์ เทขายหุ้นร่วงระหว่างวันกว่า 30 จุด หลุด 1,000 จุด ก่อนมีแรงซื้อเข้ามารับ กระตุกดัชนีเด้งขึ้นมาปิด 1, 018.86 จุด  ลดลง 11 จุด หรือ 1.07 % มูลค่าซื้อขาย 48,417.70 ล้านบาท 
สำหรับหลักทรัพย์ที่มีมูลค่าซื้อขายสูงสุด 5 อันดับแรก ประกอบด้วย1. PTT      ปิด 329 บาท       ลดลง 4 บาท          มูลค่าซื้อขาย 2,843.67 ล้านบาท 2. IVL       ปิด 46.75 บาท    ลดลง 3.50 บาท       มูลค่าซื้อขาย 2,747.07 ล้านบาท 3. PTTEP   ปิด 182.50 บาท  ลดลง 5.50 บาท      มูลค่าซื้อขาย 2,358.57 ล้านบาท4. PTTAR  ปิด  35.25 บาท   ลดลง 0.25  บาท     มูลค่าซื้อขาย 2,065.49 ล้านบาท5. PTL       ปิด  40   บาท     ลดลง 0.75  บาท      มูลค่าซื้อขาย 2,051.96 ล้านบาท 
นายชัย จิระเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ พัฒนสิน  ( CS ) กล่าวว่า ปัจจัยต่างประเทศ มีผลกับตลาดหุ้นไทย 70 % ขณะที่มาตรการควบคุมอสังหาริมทรัพย์ของธนาคารแห่งประเทศไทย มีผลไม่แรงเมื่อเทียบกับปัจจัยต่างประเทศ จะเห็นได้ว่า แรงซื้อหุ้นอสังหาริมทรัพย์ มีแรงซื้อเข้ามาในช่วงปลายตลาด  
สำหรับทิศทางตลาดสัปดาห์หน้า ยังให้น้ำหนักต่างประเทศ ซึ่งเป็นปัจจัยที่ควบคุมไม่ได้ จึงมีโอกาสที่ตลาดจะปรับตัวลงได้อีก นอกจากนี้แรงขายของต่างชาติ และนักลงทุนสถาบัน กองทุน ในประเทศ เป็นตัวกดดันตลาด 
ดัชนีมีแนวรับจิตวิทยา 1,000 จุด – 980 จุด และแนวต้าน 1,030 จุด